7.2.2023
MT
Il-Ġurnal Uffiċjali tal-Unjoni Ewropea
C 47/91 L-Erbgħa 6 ta’ Lulju 2022
R. billi skont l-istħarriġ tan-NU, 47 % tal-Bożnijaċi li għandhom bejn il-18 u l-29 sena qed jikkontemplaw l-emigrazzjoni, b'mod temporanju jew permanenti, diżillużi min-nuqqas ta' prospetti f'pajjiżhom; billi, skont rapport dwar il-Fond għall-Popolazzjoni tan-NU, medja ta' bejn 50 000 u 55 000 persuna – fil-biċċa l-kbira ħaddiema u professjonisti tas-sengħa – jitilqu mill-Bożnija-Ħerzegovina kull sena; S. billi l-glorifikazzjoni uffiċjali jew mhux uffiċjali tal-kriminali tal-gwerra kkundannati, is-segregazzjoni etnika jew reliġjuża u d-diskriminazzjoni jmorru kontra l-essenza proprja tal-proġett Ewropew; billi hemm ħtieġa urġenti li ċ-ċaħda tal-Olokawst, tal-ġenoċidju, tar-reati tal-gwerra u tar-reati kontra l-umanità tiġi ddikjarata illegali b'mod effettiv; T. billi l-Bożnija-Ħerzegovina bħalissa qed tiffaċċja l-akbar instabilità mill-gwerra bejn l-1992 u l-1995; billi ċerti mexxejja politiċi tal-entità Republika Srpska fil-Bożnija-Ħerzegovina qed jużaw retorika xewwiexa u jinvolvu ruħhom f'azzjonijiet destabbilizzanti, bil-għan li jħejju rtirar mill-istituzzjonijiet tal-istat (inklużi l-militar, is-sistema tat-taxxa u l-ġudikatura) u jistabbilixxu awtoritajiet indipendenti, li huwa ksur tal-Ftehim ta' Paċi ta' Dayton; billi ċerti atturi politiċi barranin jappoġġjaw b'mod attiv l-isforzi ta' tfixkil u seċessjonisti tat-tmexxija Serba Bożnijaka, immexxija minn Milorad Dodik; U. billi fit-18 ta' Marzu 2022 il-Kunsill adotta d-Deċiżjoni (PESK) 2022/450 (9), li testendi l-qafas ta' sanzjonijiet eżistenti għall-individwi li jdgħajfu s-sovranità, l-integrità territorjali u l-ordni kostituzzjonali tal-Bożnija-Ħerzegovina jew il-Ftehim ta' Paċi ta' Dayton; V. billi l-Kunsill regolarment jesprimi l-appoġġ tiegħu għas-sovranità, l-unità u l-integrità territorjali tal-Bożnija-Ħerze­ govina; W. billi l-interferenza barranija diretta u prokura malizzjuża u d-diżinformazzjoni għandhom l-għan li jiżirgħu diskordanza fost il-komunitajiet differenti u jiddestabbilizzaw ir-reġjun, speċjalment fid-dawl tal-invażjoni Russa tal-Ukrajna;
Funzjonament tal-istituzzjonijiet demokratiċi 1.
Jissottolinja li l-pass tal-adeżjoni mal-UE huwa ddeterminat mill-implimentazzjoni ta' riformi bl-għan li jiġi garantit il-funzjonament xieraq tal-istituzzjonijiet demokratiċi, bbażat fuq l-istat tad-dritt, il-governanza tajba u d-drittijiet fundamentali; 2.
Iħeġġeġ lill-Bożnija-Ħerzegovina u lill-atturi politiċi kollha tagħha juru impenn u jagħmlu passi sinifikanti lejn is-sħubija fl-UE billi javvanzaw fuq l-14-il prijorità ewlenin, b'mod partikolari billi jirrestawraw l-indipendenza tal-ġudikatura, isaħħu l-istat tad-dritt u l-valuri u l-prinċipji tiegħu fl-istituzzjonijiet tal-istat, jintensifikaw u jsaħħu l-ġlieda kontra l-korruzzjoni u l-kriminalità organizzata, irawmu u jiżguraw il-libertà tal-media u ambjent abilitanti għas-soċjetà ċivili, u jipproteġu l-gruppi vulnerabbli; 3.
Jiddeplora l-fatt li aktar minn 25 sena wara li ntemmet il-gwerra, il-pajjiż għadu qed jiffaċċja diviżjonijiet promossi mill-elit politiku, tentattivi seċessjonisti u grad għoli ta' korruzzjoni, li qed jikkontribwixxu għal eżodu massiv ta' mħuħ u tnaqqis demografiku minħabba nuqqas ta' prospetti; 4.
Jilqa' l-laqgħa tal-Kumitat Parlamentari ta' Stabbilizzazzjoni u Assoċjazzjoni UE-Bożnija-Ħerzegovina tas-17 ta' Ġunju 2021 u l-adozzjoni tar-regoli ta' proċedura tiegħu, u jissottolinja l-importanza li jiġi żgurat il-funzjonament tiegħu permezz ta' djalogu politiku inklużiv u kooperazzjoni regolari; jiddispjaċih, madankollu, għan-nuqqas ta' impenn ġenwin mill-kontropartijiet Bożnijaċi fl-istabbiliment proattiv ta' kooperazzjoni parlamentari kostruttiva, li tikkontribwixxi għall-prijorità 3 tal-14-il prijorità ewlenin; 5.
Itenni l-appoġġ ċar tiegħu għat-trasformazzjoni demokratika ċivika tal-BiH permezz tal-integrazzjoni Ewropea, ibbażata fuq l-unità, is-sovranità u l-integrità territorjali, imsejsa fuq il-prinċipji tal-ugwaljanza u n-nondiskriminazzjoni taċ-ċittadini kollha tal-BiH kif minqux fil-kostituzzjoni u f'konformità mad-deċiżjonijiet tal-Qorti Ewropea tad-Drittijiet tal-Bniedem;
(9)
ĠU L 91, 18.3.2022, p. 22.